Landwye inspeksie oor minimum loon binnekort gehouAggy Moiloa, adjunk-direkteur-generaal van die departement van arbeid. Foto: ANA Die departement van arbeid beplan ŉ landwye blitsveldtog vir Februarie om seker te maak werkgewers gee gehoor aan die nuwe nasionale minimum loon. Aggy Moiloa, die departement se adjunk-direkteur-generaal vir inspeksie en wetstoepassing, sê die departement het 1 392 inspekteurs wat gereed staan om toe te sien dat aan die bepalings van die wetgewing oor die minimum loon voldoen word, berig African News Agency. Pres. Cyril Ramaphosa het die Wet op die Minimum Loon in November verlede jaar onderteken, waarna die R20 minimum loon per uur op 1 Januarie in werking getree het. Moiloa sê haar departement het reeds die inspekteurs opgelei om seker te maak werkgewers betaal wel dié minimum vergoeding en om gevalle waar dit nie die geval is nie na die Kommissie vir Versoening, Bemiddeling en Arbitrasie (KVBA) te verwys. Die inspekteurs sal hulle veral toespits op die groot- en kleinhandelsektor aangesien hulle geïdentifiseer is as “probleemsektore”. Maroela Media het vroeër berig die nuwe minimum loon is R20 per uur of R3 500 per maand vir iemand wat vyf dae per week agt uur per dag werk. Uitsonderings is gemaak vir huiswerkers, plaaswerkers, mense wat deel van die regering se uitgebreide openbarewerkeprogram uitmaak en interns. Werkgewers van plaaswerkers en huishulpe word twee jaar gegun om die werkers se vergoeding in ooreenstemming met die styging tot R20 per uur te bring. Volgens die nuwe minimum loon moet plaaswerkers minstens R18 per uur (90% van die minimum loon) kry, terwyl huiswerkers R15 per uur (75% van die minimum loon) moet kry. Werknemers wat deel van die uitgebreide openbarewerkeprogram uitmaak, moet minstens R11 per uur kry, terwyl die minimum loon vir vakleerlinge en interns nog nie bekend is nie aangesien dit afsonderlik gereguleer gaan word. Die regering het gesê die doel van die nuwe wet is om ŉ nasionale minimum loon daar te stel ten einde ekonomiese ontwikkeling en maatskaplike geregtigheid te bevorder deur die lone van die laags betaalde werkers te verhoog en werkers te beskerm teen onredelike lae lone. Ondernemings sal aansoek om vrystelling van die minimum loon kan doen indien hulle dit nie kan bekostig nie.